**Informatīvais ziņojums**

**"Par nepieciešamajām izmaiņām likumā "Par iedzīvotāju ienākuma nodokli" saistībā ar Nodarbinātības valsts aģentūras aktīvo nodarbinātības pasākumu īstenošanu"**

**Saturs**

|  |  |
| --- | --- |
| Ievads.............................................................................................................................   1. Pašreizējās situācijas raksturojums...............................................................   1.1. Likuma „Par iedzīvotāju ienākuma nodokli” piemērošanā attiecībā uz NVA aktīvo nodarbinātības pasākuma laikā noteiktajām atlīdzībām..........................  1.2. Likumā „Par iedzīvotāju ienākuma nodokli” noteikto atvieglojumu piemērošana nodarbinātības pasākuma skolēniem laikā.....................................................   1. Sekas, kas var rasties, ja netiks veiktas izmaiņas likumā „Par iedzīvotāju ienākuma nodokli” ..........................................................................................   Secinājumi un turpmāk veicamie uzdevumi ........................................................... | 3  5  5  10  12  16 |

**Ievads**

Informatīvais ziņojums "Par nepieciešamajām izmaiņām likumā "Par iedzīvotāju ienākuma nodokli" saistībā ar Nodarbinātības valsts aģentūras aktīvo nodarbinātības pasākumu īstenošanu" izstrādāts, jo sākot ar 2015.gadu zaudēs spēku likuma „Par iedzīvotāju ienākuma nodokli” pārejas noteikumu 52.punkts, kur noteikts, ka no aplikšanas ar iedzīvotāju ienākuma nodokli (turpmāk – IIN) atbrīvo atbilstoši Bezdarbnieku un darba meklētāju atbalsta likumam bezdarbnieka statusu ieguvušas fiziskās personas 2010., 2011., 2012., 2013. un 2014.gadā gūtos ienākumus no Eiropas Sociālā fonda darbības programmas "Cilvēkresursi un nodarbinātība" vai valsts budžeta līdzekļiem par aktīvajiem nodarbinātības pasākumiem, kurus Nodarbinātības valsts aģentūra (turpmāk – NVA) kvalificējusi par stipendijām vai atlīdzībām.

Informatīvajā ziņojumā tiks aprakstīta esošā situācija likuma „Par iedzīvotāju ienākuma nodokli” piemērošanā attiecībā uz NVA aktīvajiem nodarbinātības pasākumiem, identificētas problēmas un noteiktas nepieciešamās izmaiņas likumā „Par iedzīvotāju ienākuma nodokli” un veicamie pasākumi. Atbilstoši Ministru kabineta 2011. gada 25. janvāra noteikumiem Nr. 75 "Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem" (turpmāk – MK noteikumi Nr.75), šobrīd bezdarbnieki atkarībā no aktīvā nodarbinātības pasākuma veida pasākuma dalības laikā var saņemt šādu finanšu atbalstu:

1. ikmēneša stipendija (apmācību pasākumos);
2. darba algas dotācija (pasākumos ar darba līgumu slēgšanu);
3. ikmēneša dotācija biznesa plāna īstenošanas sākumposmā (komercdarbības atbalsta pasākumā);
4. ikmēneša atlīdzība (algotajos pagaidu sabiedriskajos darbos).

NVA kvalificētās stipendijas vai atlīdzības pamatā ir finanšu atbalsts, ko bezdarbnieki saņem aktīvo nodarbinātības pasākumu dalības laikā, lai kompensētu dalības laikā radušos izdevumus, bet ne, lai nodrošinātu iztikas līdzekļus. Kā izņēmums ir aktīvajā nodarbinātības pasākumā „Algoti pagaidu sabiedriskie darbi” (turpmāk – sabiedriskie darbi) noteiktā atlīdzība, bet arī šajā gadījumā noteiktā finanšu atlīdzība ir noteikta tik zema, ka tās aplikšana ar IIN esošajā apmērā ievērojami pasliktinās nabadzīgākās iedzīvotāju daļas situāciju, jo to ieņēmumi 2015.gadā samazināsies par 23 % un sākot ar 2016.gada un turpmākos gadus par 22% (IIN likmes daļa atbilstoši likuma „Par iedzīvotāju ienākuma nodokli” pārejas noteikumu 90.punktam).

Līdz ar to nav pieļaujama situācija, ka sākot ar 2015.gadu NVA klasificētās stipendijas un atlīdzības tiek apliktas ar IIN.

Tāpat līdz ar ekonomiskās situācijas stabilizēšanos un bezdarba līmeņa mazināšanos 2014.gada jūnijā, jūlijā un augustā ir atsākts īstenot Bezdarbnieku un darba meklētāju atbalsta likuma 3.panta pirmās daļas 3.punktā un MK noteikumu Nr.75 3.4.4.apakšnodaļā minēto nodarbinātības pasākumu vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs (turpmāk - nodarbinātības pasākums skolēniem). Nodarbinātības pasākuma skolēniem mērķis ir dot skolēnam no mācībām brīvajā laikā iespēju lietderīgi pavadīt brīvo laiku un iegūt pirmās pamatprasmes, darba iemaņas un pieredzi, kas nodrošinātu veiksmīgāku integrāciju darba tirgū pēc izvēlētās izglītības apgūšanas. Dalības ilgums nodarbinātības pasākumā skolēniem ir īslaicīgs - tikai viens mēnesis, kura laikā skolēns saņem darba algu vismaz valstī noteiktās minimālās mēneša darba algas apmērā un, atsākot īstenot šo pasākumu pēc piecu gadu pārtraukuma, NVA ir identificējusi administratīvos šķēršļus, ar ko saskaras skolēnu vecāki pasākuma laikā.

Atbilstoši likuma „Par iedzīvotāju ienākuma nodokli” 13.panta trešajai daļai, ja apgādībā esoša persona (šajā gadījumā skolēns) saņem ar nodokli apliekamos ienākumus (šajā gadījumā darba algu), attiecībā uz viņu nepiemēro nodokļu atvieglojumu par bērnu, kurš turpina vispārējās, profesionālās, augstākās vai speciālās izglītības iegūšanu līdz 24 gadu vecuma sasniegšanai un viņš Valsts ieņēmumu dienestā (turpmāk – VID) noņemams no personas, kuras apgādībā skolēns atradies, tai skaitā aizbildnis vai audžuģimenes loceklis, (turpmāk – vecāks) apgādības uz laiku kamēr ir darba tiesiskajās attiecībās. Kaut arī VID skolēnus no vecāku apgādības noņem automātiski tiklīdz no darba devēja tiek saņemtas ziņas par skolēna nodarbinātību, ziņas VID par skolēnu nonākšanu apgādībā no jauna jāiesniedz pašiem vecākiem.

Tā kā iesaiste nodarbinātības pasākumā skolēniem nav vērtējamas kā darba tiesiskās attiecības klasiskā izpratnē, bet gan kā īslaicīgs prasmju iegūšanas pasākums skolēniem vasaras periodā, atvieglojumu atcelšana vecākiem par skolēnu apgādību nav samērīga un likumā „Par iedzīvotāju ienākuma nodokli” nepieciešams noteikt izņēmuma gadījumu, kad skolēns paliek vecāku apgādībā, ja skolēns iesaistās nodarbinātības pasākumā skolēniem.

1. **Pašreizējās situācijas raksturojums**

Sadaļā tiks aprakstīta esošā situācija likuma „Par iedzīvotāju ienākuma nodokli” piemērošanā attiecībā uz NVA aktīvo nodarbinātības pasākumu laikā noteiktajām atlīdzībām un stipendijām, kā arī likumā noteiktais regulējums, ka nodarbinātības pasākuma skolēniem laikā skolēni vairs nav uzskatāmi par tādiem, kas atrodas vecāku apgādībā un tādējādi netiek piemērots likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais IIN atvieglojums par nepilngadīgu bērnu un bērnu, kurš turpina vispārējās, profesionālās, augstākās vai speciālās izglītības iegūšanu līdz 24 gadu vecuma sasniegšanai.

* 1. **Likuma „Par iedzīvotāju ienākuma nodokli” piemērošana attiecībā uz NVA aktīvo nodarbinātības pasākumu laikā noteiktajām stipendijām un atlīdzībām**

Likuma „Par iedzīvotāju ienākuma nodokli” pārejas noteikumu 52.punkts nosaka, ka no aplikšanas ar IIN atbrīvo atbilstoši Bezdarbnieku un darba meklētāju atbalsta likumam bezdarbnieka statusu ieguvušas fiziskās personas 2010., 2011., 2012., 2013. un 2014.gadā gūtos ienākumus no Eiropas Sociālā fonda darbības programmas "Cilvēkresursi un nodarbinātība" vai valsts budžeta līdzekļiem par aktīvajiem nodarbinātības pasākumiem, kurus NVA kvalificējusi par stipendijām vai atlīdzībām.

Lai pagarinātu Likuma „Par iedzīvotāju ienākuma nodokli” pārejas noteikumu 52.punkta darbību, Labklājības ministrija katru gadu vēršas Finanšu ministrijā, taču, ņemot vērā problēmas būtību un tās nemainīgumu, attiecīgajam nodokļu atvieglojumam būtu jādarbojas pastāvīgi.

NVA izmaksā bezdarbniekam stipendiju vai finanšu atlīdzību šādos organizētajos aktīvajos nodarbinātības pasākamos, kas līdz 2015.gadam netiek aplikti ar IIN (*skatīt 1.tabulu*).

***1.tabula***

***NVA aktīvo nodarbinātības pasākumu veidi, kuru laikā bezdarbnieks saņem stipendiju vai finanšu atlīdzību***

|  |  |  |  |
| --- | --- | --- | --- |
| **Nr.p.k.** | **NVA organizētā pasākuma nosaukums** | **Finanšu apmērs un veids, ko saņem pasākuma dalībnieks** | **Dalības ilgums pasākumā** |
| 1. | Profesionālā apmācība, pārkvalifikācija, kvalifikācijas paaugstināšana un neformālās izglītības ieguve | stipendija (mēnesī 99,60 *euro*) | līdz astoņiem mēnešiem |
| 2. | Darbam nepieciešamo iemaņu attīstība nevalstiskajā sektorā | stipendija (mēnesī 90 *euro*) | līdz sešiem mēnešiem |
| 3. | Darbnīcas jauniešiem | stipendija (mēnesī 56,91 *euro*, bezdarbniekiem ar invaliditāti 85,37 *euro*) | deviņas nedēļas |
| 4. | Algoti pagaidu sabiedriskie darbi | atlīdzība (mēnesī 144,29 *euro*) | līdz četriem mēnešiem |
| 5. | Atbalsts jauniešu bezdarbnieku reģionālajai mobilitātei Jauniešu garantijas ietvaros | atlīdzība (mēnesī 100 *euro*) | atkarībā no atbalsta pasākuma veida |

***NVA pasākumi, kuru dalības laikā bezdarbnieki saņem stipendiju***

Likuma „Par iedzīvotāju ienākuma nodokli” 9.panta pirmās daļas 8.punkts nosaka, ka gada apliekamajā ienākumā netiek ietverti un ar nodokli netiek apliktas stipendijas, kas izmaksātas no budžeta, Ministru kabineta apstiprinātas biedrības vai nodibinājuma līdzekļiem vai no to starptautisko izglītības vai sadarbības programmu līdzekļiem, kurās līdzdalību ir apstiprinājis Ministru kabinets. Savukārt šā panta ceturtajā daļā noteikts, ka stipendija ir vienreizēja vai sistemātiski ilgākā laika posmā izmaksāta naudas summa personai:

* kura vispārēju vai izvēlētu izglītības (studiju) programmu apgūst izglītības iestādē vai patstāvīgi;
* tās apgādībā esošo personu izglītības (studiju) programmas apgūšanas veicināšanai izglītības iestādē;
* tās pētniecības darba vai radošā darba atbalstam.

Lai gan attiecībā uz aktīvā nodarbinātības pasākuma „Profesionālā apmācība, pārkvalifikācija, kvalifikācijas paaugstināšana un neformālās izglītības ieguve” ietvaros izmaksājamām stipendijām varētu attiecināt likuma „Par iedzīvotāju ienākuma nodokli” 9.panta pirmās daļas 8.punktu, tas nav attiecināms uz citiem NVA pasākumiem, kuru dalības laikā bezdarbnieks saņem stipendiju.

Stipendija bezdarbniekiem tiek izmaksāta šādos NVA organizētajos aktīvajos nodarbinātības pasākumos:

**1.Profesionālā apmācība, pārkvalifikācija, kvalifikācijas paaugstināšana un neformālās izglītības ieguve**, kuras ietvaros bezdarbniekiem ir iespēja saņemt apmācību kuponu un iesaistīties:

* 1. profesionālās tālākizglītības programmu apguvē, kas dod iespēju iegūt profesionālo kvalifikāciju. Pēc attiecīgās programmas apguves bezdarbnieks kārto profesionālās kvalifikācijas eksāmenu. Bezdarbniekam, kurš nokārtojis profesionālās kvalifikācijas eksāmenu, izsniedz profesionālās kvalifikācijas apliecību;
  2. profesionālās pilnveides izglītības programmu apguvē, kas dod iespēju pilnveidot savu profesionālo meistarību un apgūt mainīgajām darba tirgus prasībām atbilstošas sistematizētas profesionālās zināšanas un prasmes. Bezdarbniekam, kurš apguvis pilnveides programmu, izsniedz profesionālās pilnveides izglītības apliecību;
  3. neformālās izglītības programmu apguvē, kas ietver mainīgajām darba tirgus prasībām atbilstošu sistematizētu sociālo un profesionālo pamatprasmju apguvi, noslēguma pārbaudījumu organizēšanu, tai skaitā valsts valodas prasmes pārbaudes un transportlīdzekļu un traktortehnikas vadītāja kvalifikācijas iegūšanas eksāmenus. Bezdarbniekam un darba meklētājam pēc neformālās izglītības programmu apguves izsniedz iegūtās zināšanas apliecinošu dokumentu;

1. **Darbam nepieciešamo iemaņu attīstība nevalstiskajā sektorā** - pasākums paredzēts biedrību un nodibinājumu statūtos minēto funkciju nodrošināšanai un vērsts uz jauniešu bezdarbnieku aktivitātes veicināšanu sabiedrības labā bez nolūka gūt peļņu.
2. **Darbnīcas jauniešiem -** pasākuma ietvaros jaunieši bezdarbnieki izglītības iestādēs iepazīst trīs profesionālās izglītības programmas un katrā izglītības programmā iesaistās trīs nedēļas, lai iepazītos ar to specifiku un gūtu pirmo pieredzi, kas jaunietim bezdarbniekam ļautu izvēlēties izglītības un profesionālāsdarbības jomu.

**Bezdarbniekiem šobrīd izmaksājamās stipendijas aktīvo nodarbinātības pasākumu laikā no 2015.gada nebūtu apliekamas ar IIN, jo apmācību pasākumu laikā izmaksājamo** **stipendiju mērķis ir nevis nodrošināt personai iztikas līdzekļus, bet gan segt visus ar apmācību un to iesaisti pasākumā saistītos izdevumus** (nokļūšana no dzīves līdz apmācību vietai, ēšanas izdevumi, papildus nepieciešamo mācību materiālu iegāde utml.) un tā apmērs ir noteikts tāds, kāds attiecīgajā pasākumā ir optimāli nepieciešams.

***NVA pasākumi, kuru dalības laikā bezdarbnieki saņem atlīdzību***

Finanšu atlīdzība bezdarbniekiem tiek izmaksāta šādos NVA organizētajos pasākumos:

1. **Sabiedriskie darbi** - īsteno vietās, kas pašvaldību institūcijās (izņemot pašvaldību komercsabiedrības), biedrībās vai nodibinājumos, lai uzturētu darba iemaņas bezdarbniekiem, kuri nesaņem bezdarbnieka pabalstu un ir reģistrēti bezdarbnieka statusā vismaz sešus mēnešus vai ir reģistrēti bezdarbnieka statusā mazāk par sešiem mēnešiem, bet vismaz 12 mēnešus nav strādājuši (nav uzskatāmi par darba ņēmējiem vai pašnodarbinātajiem saskaņā ar likumu "Par valsts sociālo apdrošināšanu").
2. **Atbalsts jauniešu bezdarbnieku reģionālajai mobilitātei Eiropas Savienības fondu darbības programmas “Izaugsme un nodarbinātība” 7.2.1.specifiskā atbalsta mērķa “Palielināt nodarbinātībā, izglītībā vai apmācībā neiesaistītu jauniešu nodarbinātību Jauniešu garantijas ietvaros” (turpmāk – Jauniešu garantija ) ietvaros** - atbalsts jauniešu reģionālajai mobilitātei paredz nodrošināt finanšu atlīdzību transporta izdevumu segšanai braucieniem no deklarētās dzīvesvietas uz darba vai apmācību vietu un atpakaļ un dzīvojamās telpas īres vai dienesta viesnīcā dzīvošanas izdevumu kompensācijai (nosakot atlīdzības apmēru par dzīvojamo telpu īri vai dzīvošanu dienesta viesnīcā, ņem vērā arī transporta izmaksas vienam braucienam no deklarētās dzīvesvietas uz darba vai apmācību vietu un atpakaļ). Minēto atbalstu var saņemt šādu pasākumu ietvaros:

2.1.aktīvajā nodarbinātības pasākumā „Pasākumi noteiktām personu grupām” (subsidētā nodarbinātība nelabvēlīgākā situācijā esošu darbiniekiem un bezdarbniekiem ar invaliditāti) pirmos četrus mēnešus;

2.2. pasākumā „Pirmā darba pieredze jaunietim” pirmos četrus mēnešus;

2.3. aktīvajā nodarbinātības pasākumā „Profesionālā apmācība, pārkvalifikācija, kvalifikācijas paaugstināšana un neformālās izglītības ieguve” visu apmācību laiku;

2.4. pasākumā „Darbnīcas jauniešiem” visu pasākuma dalības laiku.

**Atlīdzības mērķis mobilitātes atbalsta pasākumos ir** **nodrošināt finanšu atlīdzību transporta izdevumu segšanai braucieniem no deklarētās dzīvesvietas uz darba vai apmācību vietu un atpakaļ** un dzīvojamās telpas īres vai dienesta viesnīcā dzīvošanas izdevumu kompensācijai, **un tās aprēķins ir noteikts tāds, kāds objektīvi nepieciešams līdzdalības pasākumā nodrošināšanai.**

**Atlīdzības mērķis sabiedriskajos darbos atšķirībā no atlīdzības mobilitātes atbalsta pasākumos un stipendijas apmācību pasākumos ir nodrošināt iztikas līdzekļus tiem bezdarbniekiem, kuri ilgstoši nevar atrast darbu un nesaņem bezdarbnieka pabalstu. Arī šajā pasākumā atlīdzības apmērs ir noteikts tāds, kāds objektīvi nepieciešams, lai nodrošinātu bezdarba situācijā minimālus iztikas līdzekļus.**

Sabiedrisko darbu pasākums būtībā ir vērtējams arī kā sociālā nodrošinājuma pasākums ilgstošā bezdarbnieka aktivizācijas laikā (valsts bezdarba situācijā dod zināmus iztikas līdzekļus (142,29 *euro* mēnesī)). Attiecībā par sabiedrisko darbu organizēšanu jāņem vērā, ka šis pasākums kā pastāvīgs darba tirgus politikas pasākums tika ieviestsar Ministru kabineta 2011.gada 13.decembra noteikumiem Nr.952 "Grozījumi Ministru kabineta 2011.gada 25.janvāra noteikumos Nr.75 "Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem"". Minētos Ministru kabineta noteikumus Labklājības ministrijai tika uzdots izstrādāt un sabiedriskos darbus kā pastāvīgu darba tirgus politikas pasākumu ieviest ar Ministru kabineta 2011. gada 19. jūlija sēdes protokollēmumu Nr. 44 (17. § 4.4. punkts), ņemot vērā Labklājības ministrijas izstrādāto un Ministru kabinetā iesniegto informatīvo ziņojumu „Par algoto pagaidu sabiedrisko darbu atsākšanu 2012. gadā” (TA-1727). Minētajā ziņojumā, līdztekus citiem secinājumiem par sabiedrisko darbu īstenošanas turpmāku nepieciešamību norādīts, ka iespējamais prognozējamais darba vietu skaits, kas veidosies 2011., 2012., 2013.gadā un turpmākajos gados nebūs pietiekams, lai lielākā daļa reģistrēto bezdarbnieku varētu iekļauties darba tirgū. Tāpat secināts, ka darba tirgus prognozes liecina par to, ka darba tirgus situācija Latvijā neuzlabosies strauji, tādēļ nepieciešami papildus ieguldījumi bezdarbnieku atbalstam aktīvo nodarbinātības pasākumu ietvaros, tai skaitā turpinot sabiedrisko darbu programmu kā pastāvīgu. Tādējādi tiks pildīts arī Latvijas nacionālajā reformu programmā „ES 2020” stratēģijas īstenošanai[[1]](#footnote-1) noteiktais darba tirgus politikas uzdevums - veicināt ekonomiski neaktīvo iedzīvotāju un sociālās palīdzības klientu efektīvu atgriešanos darba tirgū.

Arī šī atlīdzība pie esošā apmēra no 2015.gada nebūtu jāapliek ar IIN, jo IIN likmes piemērošana sabiedrisko darbu dalībniekiem ievērojami pasliktinās nabadzīgākās iedzīvotāju daļas situāciju, jo to ieņēmumi 2015.gadā samazināsies par 23 % un sākot ar 2016.gada un turpmākos gadus par 22%. Ņemot vērā augsto ienākumu nevienlīdzību un nabadzību valstī, ienākumu samazināšana 1.kvintiles (visnabadzīgākās) iedzīvotājiem (atbilstoši Centrālās statistikas pārvaldes datiem 1.kvintiles ienākumi vidēji veido 112 *euro*, ar maksimālo robežu 171 *euro* mēnesī) ir pretrunā ar apņemšanos risināt nabadzības situāciju un vairākiem Latvijā pieņemtajiem valsts attīstības plānošanas dokumentiem līdz 2020.gadam. Piemēram, Latvijas nacionālās reformas programmas „Eiropa 2020” stratēģijas īstenošanai, kur nabadzības samazināšana ir noteikts kā viens no Latvijas attīstības sasniedzamajiem mērķiem; Nacionālajam attīstības plānam 2014.-2020.gadam, kur cilvēka drošumspēja ir noteikta kā viena no trīs prioritātēm, un indivīda drošumspēja ir vistiešākajā veidā saistīta primāri ar pietiekamu ienākumu drošību. Vienlaicīgi, pamatojoties uz Pasaules Bankas pētījuma par nodokļu un pabalstu finanšu stimuliem Latvijā provizoriskajiem secinājumiem, algas palielinājuma pilnu darba laiku nodarbinātajiem un pabalstu apmēra samazināšanas vai saglabāšanas rezultātā arī veidojas ienākumu nevienlīdzība un nabadzība, kas savukārt kavē izaugsmi, un arī tas ir pretrunā ar iepriekšminētajiem valsts attīstības mērķiem un prioritātēm. Turklāt, piemērojot IIN likmi sabiedrisko darbu dalībniekiem, šo cilvēku ieņēmumi mēnesī veidos 108,14 EUR. Latvijā persona tiek atzīta par trūcīgu, ja tās vidējie ienākumi mēnesī pēdējo triju mēnešu laikā nepārsniedz 128,06 *euro*. Tādējādi, piemērojot IIN likmi sabiedrisko darbu dalībnieki varēs pretendēt uz trūcīgas personas statusu un būs tiesīgi saņemt dažādus valsts un pašvaldību noteiktos atvieglojumus un pabalstus, kas trūcīgai personai ir noteiktas tiesību aktos (piemēram, atbrīvojums no pacienta iemaksas veselības aprūpes sistēmā; bezmaksas juridiskā palīdzība atsevišķos jautājumos; atbrīvojumi no valsts pārvaldes iestāžu sniegtajiem maksas pakalpojumiem; stipendijas studējošajiem; atbrīvojumi no tiesu nodevas; Eiropas Komisijas[[2]](#footnote-2) pārtikas pakas u.c.), jebkurā gadījumā radīs papildus izdevumus. Ņemot vērā atbalstu, kuru ir tiesīga saņemt trūcīga persona, izdevumi no publiskajiem finanšu avotiem sastādītu lielāku apmēru, nekā tas ir gadījumā, kad netiek piemērota IIN likme atlīdzībai sabiedriskajos darbos, un vienlaicīgi tiek saglabāta indivīda motivācija būt nodarbinātam.

Vienlaikus vēršam uzmanību, ka sabiedrisko darbu ietvaros tiek iesaistīti bezdarbnieki ar iepriekšēju bezdarba ilgumu vismaz seši mēneši vai arī šis bezdarba periods var būt īsāks, ja vien bezdarbnieks iepriekš nav strādājis 12 mēnešus, kā arī viena gada laikā ir iespējams sabiedriskajos darbos iesaistīties maksimāli četrus mēnešus. Tāpat NVA statistika liecina, ka 52% no sabiedrisko darbu dalībniekiem pasākumā iesaistās atkārtoti. Līdz ar to būtu nepieciešams turpināt apzināt un papildus attīstīt arī inovatīvas ilgstošo bezdarbnieku atbalsta formas, mērķējot tās uz īpaši nelabvēlīgā situācijā esošajiem bezdarbniekiem un zemākas ekonomiskās aktivitātes teritorijām. Inovatīvajām atbalsta formām būtu jāveicina ilgtspējīga iesaiste darba tirgū. Viena no izskatāmajām iespējām ir piesaistīt papildus ārpakalpojumu sniedzējus bezdarbnieku konsultēšanā un motivēšanā, lai sniegtu atbalstu NVA. Tomēr sākotnēji nepieciešams veikt padziļinātu izpēti par to, kādā veidā tieši būtu piesaistāmi, piemēram, komersanti, kuri sniedz darbā iekārtošanas pakalpojumus, un kurās teritorijās šādas inovatīvas pieejas pilotprojekta veidā būtu īstenojamas. To varētu sniegt pētījums, kurš ietvertu darba tirgus analīzi, izlases stratēģijas izveidi, kā arī jauna modeļa izstrādi, tā priekšrocību un risku apzināšanu, šī modeļa ieviešanas iespējamā darba plāna izstrādi.

**Līdz ar to arī sabiedriskajos darbos un mobilitātes atbalsta pasākumos noteiktā atlīdzība nav samazināma un apliekama ar IIN (2015. gadā 23 % un sākot ar 2016.gadu 22%).**

**1.2. Likumā „Par iedzīvotāju ienākuma nodokli” noteikto atvieglojumu piemērošana nodarbinātības pasākuma skolēniem laikā**

Likuma „Par iedzīvotāju ienākuma nodokli” 13.panta pirmās daļas 1.punkta b) apakšpunktā noteikts nodokļu atvieglojums par apgādībā esošu bērnu, kurš turpina vispārējās, profesionālās, augstākās vai speciālās izglītības iegūšanu līdz 24 gadu vecuma sasniegšanai. Attiecīgais atvieglojums netiek piemērots, ja iestājas likuma „Par iedzīvotāju ienākuma nodokli” 13.panta trešajā daļā noteiktais gadījums - apgādībā esoša persona saņem ar IIN apliekamos ienākumus.

Arī nodarbinātības pasākumā skolēniem, kur uz vienu mēnesi iesaistās skolēni vecumā no 15 līdz 20 gadiem, noslēdzot darba līgumu ar darba devēju un saņemot vismaz valstī noteikto minimālo mēneša darba algu, tiek piemērota likuma „Par iedzīvotāju ienākuma nodokli” 13.panta trešā daļa un to skolēnu, kuri atrodas kāda no vecākiem apgādībā, vacākiem VID automātiski nepiemēro atvieglojumu par apgādību.

Jāņem vērā, ka s**kolēnu iesaiste nodarbinātības pasākumā skolēniem ir īslaicīgs (līdz vienam mēnesim) pirmo prasmju un iemaņu iegūšanas pasākums**, kur attiecīgais skolēns preventīvi tiek gatavots iesaistei darba tirgū pēc izglītības iegūšanas. Kaut arī attiecīgajā pasākumā skolēns un darba devējs noslēdz darba līgumu un skolēns saņem darba samaksu (pārsvarā valstī noteikto minimālo mēneša darba algu, ja darba devējs nenodrošina lielāku darba samaksu), **šis pasākums nav uztverams kā darba tiesiskās attiecības klasiskā izpratnē, un automātiska atvieglojumu nepiemērošana šāda skolēna vecākiem nav samērīga ne no administratīvo resursu, ne no privātpersonu ieguldīto resursu viedokļa.**

Līdz ar to nepieciešams veikt grozījumus likumā „Par iedzīvotāju ienākuma nodokli”, paredzot, ka laikā, kad skolēns iesaistās nodarbinātības pasākumā skolēniem, skolēnu vecākiem tiek piemērots likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais nodokļu atvieglojums par nepilngadīgu bērnu un bērnu, kurš turpina vispārējās, profesionālās, augstākās vai speciālās izglītības iegūšanu līdz 24 gadu vecuma sasniegšanai.

**2.Sekas, kas var rasties, ja netiks veiktas izmaiņas likumā „Par iedzīvotāju ienākuma nodokli”**

***2.1. Ja likuma „Par iedzīvotāju ienākuma nodokli” pārejas noteikumu 52.punkts nedarbosies 2015. gadā un IIN būs jāpiemēro uz NVA aktīvajiem nodarbinātības pasākumiem***

Vairāki aktīvie nodarbinātības pasākumi tika īstenoti Eiropas Sociālā fonda plānošanas perioda 2007.-2013.gadam ietvaros un daļa pasākumu noslēdzas tikai 2015.gada vidū, piemēram, aktīvais nodarbinātības pasākums „Profesionālā apmācība, pārkvalifikācija, kvalifikācijas paaugstināšana un neformālās izglītības ieguve”, kur bezdarbniekiem tiek maksāta stipendija. Tāpat plānots, ka 2015.gadā noslēgsies arī aktīvais nodarbinātības pasākums „Pasākumi noteiktām personu grupām”, kur bezdarbniekiem tiek izmaksāta atlīdzība. Būtiski, lai Eiropas Sociālā fonda plānošanas perioda 2007.-2013.gadam pasākumu nosacījumi paliktu nemainīgi un tie tiktu pabeigti uz esošajiem noteikumiem, tai skaitā šobrīd noteiktajā bezdarbnieku finanšu atbalsta apmērā. IIN piemērošanas gadījumā NVA noteiktajām stipendijām un atlīdzībām ar 2015.gadu būtu nepieciešams pārskatīt to apmērus, jo pēc IIN daļas nomaksas to apmērs nebūtu pietiekams, lai nodrošinātu bezdarbnieku dalības iespēju pasākumos. Turklāt tas radītu papildus administratīvo slogu NVA, jo būtu nepieciešams nodrošināt finanšu un rezultatīvo rādītāju pārplānošanu, līgumu pārslēgšanu, projektu grozījumu izstrādi utt.

**2.2.*Ja NVA noteiktās stipendijas un atlīdzības pie esošajiem apmēriem tiks apliktas ar IIN***

Ja NVA noteiktās stipendijas un atlīdzības pie esošajiem apmēriem tiks apliktas ar IIN, bezdarbniekiem būs ierobežotas iespējas piedalīties pasākumos, jo izmaksājamais finanšu atbalsta apmērs visos pasākumos, kur izmaksājama stipendija vai atlīdzība, būs nepietiekams, lai segtu ar līdzdalību pasākumos saistītās izmaksas. Turklāt, jāņem vērā, ka tikai daļa bezdarbnieku saņem bezdarbnieka pabalstu (uz 2014.gada aprīli tikai 43% no NVA reģistrēto bezdarbnieku skaita saņēma bezdarbnieka pabalstu), kuru izmaksā uz laiku līdz deviņiem mēnešiem, un pārējai bezdarbnieku daļai lielākoties nav nekādu iztikas līdzekļu.

Minētā iemesla dēļ, ja stipendijām tomēr tiks piemērots IIN, nepieciešams celt stipendiju apmēru par IIN likmes daļu, kas 2015.gadā būs 23% un sākot ar 2016.gadu 22%. 2.tabulā redzams stipendiju apmērs pēc to iespējamas paaugstināšanas, ja tiek piemērots IIN.

***2.tabula***

***NVA bezdarbniekiem izmaksājamo stipendiju pašreizējais apmērs un apmērs, kāds būtu jānosaka IIN piemērošanas gadījumā***

|  |  |  |  |  |
| --- | --- | --- | --- | --- |
| **Nr.p.k.** | **NVA organizētā pasākuma nosaukums** | **Šobrīd noteiktais stipendijas apmērs bez IIN piemērošanas** | **Nosakāmais stipendijas apmērs IIN piemērošanas gadījumā 2015.gadā** | **Nosakāmais stipendijas apmērs IIN piemērošanas gadījumā sākot ar 2016.gadu** |
| 1. | Profesionālā apmācība, pārkvalifikācija, kvalifikācijas paaugstināšana un neformālās izglītības ieguve | stipendija (mēnesī 99,60 *euro*) | stipendija (mēnesī 106,95 *euro*) | stipendija (mēnesī 106,54 *euro*) |
| 2. | Darbam nepieciešamo iemaņu attīstība nevalstiskajā sektorā | stipendija (mēnesī 90 *euro*) | stipendija (mēnesī 94,48 *euro*) | stipendija (mēnesī 94,23 *euro*) |
| 3. | Darbnīcas jauniešiem | stipendija (mēnesī 56,91 *euro*, bezdarbniekiem ar invaliditāti 85,37 euro) | stipendija (mēnesī 73,91 *euro*, bezdarbniekiem ar invaliditāti 88,47 *euro*) | stipendija (mēnesī 72,96 *euro*, bezdarbniekiem ar invaliditāti 88,29 *euro*) |

Tāpat arī IIN likmes piemērošana mobilitātes atbalsta pasākumos bezdarbniekam izmaksājamai atlīdzībai un sabiedriskajos darbos bezdarbniekam izmaksājamai atlīdzībai būtu iespējama vienīgi palielinot pasākumu laikā izmaksājamo apmēru par IIN procentu daļu. 3.tabulā redzamas atlīdzību apmēra izmaiņas pēc to iespējamas paaugstināšanas, ja tiek piemērots IIN.

***3.tabula***

***NVA bezdarbniekiem izmaksājamo atlīdzību pašreizējais apmērs un apmērs, kāds jānosaka IIN piemērošanas gadījumā***

|  |  |  |  |  |
| --- | --- | --- | --- | --- |
| **Nr.p.k.** | **NVA organizētā pasākuma nosaukums** | **Šobrīd noteiktais atlīdzības apmērs bez IIN piemērošanas** | **Nosakāmais atlīdzības apmērs IIN piemērošanas gadījumā 2015.gadā** | **Nosakāmais atlīdzības apmērs IIN piemērošanas gadījumā sākot ar 2016.gadu** |
| 1. | Algoti pagaidu sabiedriskie darbi | atlīdzība (mēnesī 142,29 *euro*) | atlīdzība (mēnesī 162,39 *euro*) | atlīdzība (mēnesī 161,27 *euro*) |
| 2. | Atbalsts jauniešu bezdarbnieku reģionālajai mobilitātei Jauniešu garantijas ietvaros | atlīdzība (mēnesī 100 *euro*) | atlīdzība (mēnesī 107,47 *euro*) | atlīdzība (mēnesī 107,05 *euro*) |

**No šī informatīvā ziņojuma pielikumā pievienotās aprēķinu tabulas „Ietekme uz valsts budžetu, ja sākot ar 2015.gadu NVA kvalificētajām stipendijām un atlīdzībām tiks piemērots IIN” redzams, ka IIN likmes piemērošanas gadījumā 2015.gadā NVA kvalificētajām stipendijām un atlīdzībām budžeta ieņēmumi būs mazāki (690 547 *euro*) nekā papildus nepieciešamais finansējums stipendijas un atlīdzības apmēra palielināšanai (750 753 *euro*). Turklāt jāņem vērā, ka stipendiju un atlīdzību apmēra celšanas gadījumā esošo līdzekļu ietvaros samazināsies kopējais iespējamais iesaistāmo bezdarbnieku skaits aktīvajos nodarbinātības pasākumos par 2 167 personām (identiska situācija veidojas 2016.gadā un turpmākajos gados, kur finanšu ietekme uz valsts budžetu mainās tikai saistībā ar IIN likmes izmaiņām).**

Tāpat jāņem vērā, ka, ja sabiedriskajos darbos saņemamā atlīdzība tiktu aplikta ar IIN, sabiedrisko darbu dalībnieki varētu izmatot likuma „Par iedzīvotāju ienākuma nodokli” 30.panta 3. un 6.punktā noteiktās tiesības uz pārmaksāto nodokļu atmaksu, kas gala rezultātā valstij nodokļu administrēšanā radītu papildus administratīvo slogu.

**2.3. *Ja nodarbinātības pasākuma skolēniem laikā skolēnu vecākiem netiktu saglabāts likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais nodokļu atvieglojums***

Ja Nodarbinātības pasākumā skolēniem laikā skolēnu vecākiem netiktu saglabāts likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais nodokļu atvieglojums, **samazināsies skolēnu pieteikumu skaits dalībai attiecīgajā pasākumā, jo pieaugs skolēnu vecāku neapmierinātība par valsts nepamatoti uzliktajiem administratīvajiem šķēršļiem piekļuvei attiecīgajam pasākumam.** Tāpat jāņem vērā, ka **saglabājot likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteikto nodokļu atvieglojumu skolēnu vecākiem tiktu būtiski samazināts VID administratīvais slogs, administrējot IIN.**

Atbilstoši Ministru kabineta 2013.gada 29.oktobra noteikumu Nr.1210 „Noteikumi par mēneša neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai” 2.punktam ar 2014.gada 1.janvāri iedzīvotāju ienākuma nodokļa maksātāja neapliekamais minimums mēnesī ir 75 *euro*, bet iedzīvotāju ienākuma nodokļa atvieglojums par apgādībā esošām personām mēnesī ir 165 *euro.* Tādējādi, neatkarīgi no darba algas apmēra, darbinieks par vienu apgādībā esošu personu pie darba algas, salīdzinājumā ar darbinieku, kuram nav nevienas apgādībā esošas personas, papildus saņem 2014.gadā 39,60 euro, bet 2015.gadā papildus saņems 37, 95 euro un 2016.gadā 36,30 euro (izmaiņas pastāv ņemot vērā IIN likmes izmaiņas).

2014.gada janvārī tika plānots nodarbinātības pasākumā skolēniem iesaistīt 10 481 skolēnus, lai gan no pašreiz esošās situācijas secināms, ka nepietiekamo darba devēju pieteikumu skaita dēļ pasākumā varēs iesaistīties tikai aptuveni puse no plānoto skolēnu skaita –   
5 240.

Ja pieņemam, ka visi skolēni, kas iesaistās nodarbinātības pasākumā skolēniem, VID ir uzrādīti kā apgādībā esoša persona kādam no vecākiem, tad atvieglojuma piemērošanas gadījumā nodarbinātības pasākuma skolēniem laikā valsts budžetā netiktu ieskaitītas šādas summas:

1. 2015.gadā : 198 858 euro (5 240 (skolēnu skaits) x 37, 95 (summa, ko IIN maksātājs saņem par apgādībā esošu personu));
2. 2016.gadā un turpmāk: 190 212 euro (5 240 (skolēnu skaits) x 36,30 euro (summa, ko IIN maksātājs saņem par apgādībā esošu personu)).

Taču šīs summa, ņemot vērā skolēnu dalības īslaicīgumu pasākumā, nav samērīga ar vecākiem uzlikto administratīvo slogu un ienākumu samazinājumu.

**Secinājumi un turpmāk veicamie uzdevumi**

***Galvenie secinājumi:***

1. NVA kvalificētās stipendijas vai atlīdzības pēc būtības nav apliekamas ar IIN, jo tās bezdarbniekiem aktīvo nodarbinātības pasākumu dalības laikā pamatā tiek izmaksātas, lai kompensētu dalības laikā radušos izdevumus (ceļa izdevumi, ēšanas izdevumi, mācību materiālu iegāde utt.), bet ne, lai nodrošinātu iztikas līdzekļus.
2. Piemērojot IIN sākot ar 2015.gadu NVA klasificētajām stipendijām un atlīdzībām, stipendiju un atlīdzību apmērs būtu tiks mazs, ka dalība pasākumā bezdarbniekiem finansiālu apsvērumu dēļ nebūtu iespējama, jo nesegtu ar līdzdalības nodrošināšanu pasākumos saistītās izmaksas.
3. IIN piemērošana NVA kvalificētajām stipendijām un atlīdzībām radīs negatīvu fiskālo ietekmi uz valsts budžetu, jo budžeta ieņēmumi no IIN iekasēšanas būs mazāki (690 547 *euro*), kā izdevumi (750 753 *euro*), kuri tiks izlietoti stipendiju un atlīdzību apmēra celšanai, radot negatīvu fiskālo ietekmi 690 547 *euro* apmērā.
4. IIN piemērošana NVA noteiktajām stipendijām un atlīdzībām pasliktinās situāciju bezdarbniekiem (jo īpaši jauniešiem un ilgstošajiem bezdarbniekiem), jo stipendiju un atlīdzību apmēra palielināšanas gadījumā NVA aktīvajos nodarbinātības pasākumos varēs iesaistīties par 2 167 bezdarbniekiem mazāk.
5. Nodarbinātības pasākums skolēniem ir īslaicīgs skolēnu darba prasmju un iemaņu iegūšanas veicinošs pasākums, kura laikā skolēnu vecākiem nepieciešams saglabāt likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteikto nodokļu atvieglojumu par nepilngadīgu bērnu un apgādībā esošu bērnu, kurš turpina vispārējās, profesionālās, augstākās vai speciālās izglītības iegūšanu līdz 24 gadu vecuma sasniegšanai, kaut arī valsts budžetā 2015.gadā netiktu ieskaitīti 198 858 *euro*, bet 2016.gadā un turpmāk 190 212 *euro*.
6. Nepieciešams veikt grozījumus likumā „Par iedzīvotāju ienākuma nodokli”, lai:
   1. pagarinātu likuma „Par iedzīvotāju ienākuma nodokli” pārejas noteikumu 52.punkta darbību līdz 2017.gadam un noteiktu, ka arī 2015., 2016. un 2017.gadā NVA kvalificētās stipendijas un atlīdzības netiktu apliktas ar IIN;
   2. sākot ar 2015.gadu nodarbinātības pasākuma skolēniem laikā skolēnu vecākiem tiktu saglabāts likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais nodokļu atvieglojums.

7. Līdz 2015.gada 31.decembrim nepieciešams veikt padziļinātu izpēti par inovatīvām ilgstošo bezdarbnieku atbalsta formām un to ieviešanas iespējām Latvijā.

***Turpmāk veicamie uzdevumi:***

1.Finanšu ministrijai sadarbībā ar Labklājības ministriju sagatavot likumprojektu „Grozījums likumā „Par iedzīvotāju ienākuma nodokli”” un iekļaut valsts budžeta 2015.gadam likumprojekta pavadošo likumu paketē, lai noteiktu, ka:

1.1. NVA kvalificētās stipendijas un atlīdzības netiktu apliktas ar IIN arī 2015., 2016. un 2017.gadā;

1.2. skolēnu, kas iesaistās nodarbinātības pasākumā skolēniem laikā, vecākiem tiktu saglabāts likuma „Par iedzīvotāju ienākuma nodokli” 13.panta pirmās daļas 1.punkta a) un b) apakšpunktā noteiktais nodokļu atvieglojums.

2.Valsts kancelejai nodrošināt pētījumu par inovatīvām pieejām ilgstošā bezdarba problēmas risināšanai veikšanu.

Pielikumā: aprēķinu tabula par ietekmi uz valsts budžetu, ja sākot ar 2015.gadu NVA kvalificētajām stipendijām un atlīdzībām tiks piemērots IIN uz 1 lp.

Labklājības ministrs U.Augulis

18.07.2014. 11:20

4381

L.Emule-Konone

Tel.: 67021503

Fakss: 67021505

[Liga.Emule-Konone@lm.gov.lv](mailto:Liga.Emule-Konone@lm.gov.lv)

**Pielikums informatīvajam ziņojumam par nepieciešamajām izmaiņām**

**likumā „Par iedzīvotāju ienākuma nodokli”**

**Ietekme uz valsts budžetu, ja sākot ar 2015.gadu NVA kvalificētajām stipendijām un atlīdzībām tiks piemērots IIN**



\*Plānotais finanšu apjoms ir indikatīvs un veidots uz 2014.gada finanšu bāzes vērtībām, ņemot vērā, ka nav apstiprināti 2014.-2020g. ESF fonda plānošanas perioda projekti, līdz ar to noteiktais finansējums un finansiālā ietekme 2015.gadā un turpmākos gadus var mainīties, ņemot vērā projektu apjomu, intensitāti, iesaistes rādītājus, pasākumu satura izmaiņas utml.

\*\* 2016.gadā un turpmākos gadus ietekme uz valsts budžetu IIN likmes piemērošanas gadījumā NVA kvalificētajām stipendijām un atlīdzībām mainīsies tikai par IIN likmes izmaiņām.

\*\*\* Kopējais ietekmes rezultāts piemērojot IIN likmes daļu rada negatīvo fiskālo ietekmi (papildus tiek izlietots 60 206 euro valsts budžeta līdzekļu)

1. Apstiprināts 2011.gada 26.aprīļa ministra kabineta sēdē (Ministru kabineta sēdes protokols Nr.27 34§) [↑](#footnote-ref-1)
2. Eiropas Komisijas (EK) 2012. gada programma „Pārtikas produktu piegāde no intervences krājumiem labdarības organizācijām izdalīšanai vistrūcīgākajām personām”. [↑](#footnote-ref-2)